To mænd på henholdsvis 28 og 27 år er idømt fængsel for et meget hurtigt indbrud i en sportsbutik i Hjørring.

To mænd på henholdsvis 28 og 27 år er idømt fængsel for indbrud og hæleri. Det skete torsdag i retten i Hjørring. Begge mænd er fra området omkring Hjørring. Anklager Torben Kaufmann Sørensen skriver på Twitter, at de er idømt henholdsvis otte måneders og et års fængsel. Ét af indbruddene skete i Sportigan i Hjørring kort efter midnat den 19. oktober 2015. Tyvene smadrede butikkens ruder, og gik hen til knagerækken. Her stjal de en hel række jakker fra mærket Peak Performance. Tøjet havde en værdi af 284.000 kroner. Jakkerne blev efterfølgende lagt i bagagerummet af en bil der holdt lige uden for forretningen. Indbrudstyvene kørte herefter fra stedet. Tyveriet skete meget hurtigt, da de var væk inden der var gået et minut. Begge mænd er også dømt for at have begået 14 indbrud i fritidshuse og på landejendomme. Den 27-årige er ud over disse indbrud også dømt for yderligere otte indbrud.